b'\n_START_ARTICLE_\nKornetas (karininkas)\n_START_SECTION_\nDid\xc5\xbeioji Britanija\n_START_PARAGRAPH_\nD. Britanijoje kornetai ne\xc5\xa1davo kavalerijos b\xc5\xabrio (troop) v\xc4\x97liav\xc4\x85, kuri irgi vadinosi cornet._NEWLINE_Korneto laipsnis buvo naudojamas Anglijos pilietinio karo metu._NEWLINE_Korneto laipsnis buvo panaikintas 1871\xc2\xa0m. karin\xc4\x97s reformos metu\xc2\xa0\xe2\x80\x93 kornetus pakeit\xc4\x97 to paties lygio laipsnis antrasis leitenantas (second lieutenant)._NEWLINE_Kai kuriuose D. Britanijos daliniuose\xc2\xa0\xe2\x80\x93 Karalien\xc4\x97s karali\xc5\xa1k\xc5\xb3j\xc5\xb3 husar\xc5\xb3 pulke (The Queen\xe2\x80\x99s Royal Hussars) ir karali\xc5\xa1kajame raitosios gvardijos ir Pirmajame drag\xc5\xabn\xc5\xb3 pulke (Blues and Royals, kitaip Royal Horse Guards and 1st Dragoons) \xc5\xbeod\xc5\xbeiu cornet iki \xc5\xa1iol tradici\xc5\xa1kai kreipiasi \xc4\xaf antruosius leitenantus._NEWLINE_2006\xc2\xa0m. D. Britanijos princai Wiljamas ir Haris prad\xc4\x97jo tarnauti pastarajame pulke b\xc5\xabtent kornetais (antraisias leitenantais).\n_START_SECTION_\nCarin\xc4\x97 Rusija\n_START_PARAGRAPH_\nRusijos kavalerijoje kornetas buvo pirmasis karininko laipsnis (atitiko kazok\xc5\xb3 kariuomen\xc4\x97s chorun\xc5\xbe\xc4\xaf ir p\xc4\x97stinink\xc5\xb3 paporu\xc4\x8dik\xc4\xaf)._NEWLINE_Laipsnis buvo \xc4\xafvestas 1731\xc2\xa0m. vietoj prapor\xc5\xa1\xc4\x8diko (fendriko) laipsnio, prad\xc5\xbeioje Rang\xc5\xb3 lentel\xc4\x97je buvo priskirtas XIV klasei._NEWLINE_1796\xc2\xa0m. carien\xc4\x97 Jekaterina II \xc5\xa1\xc4\xaf laipsn\xc4\xaf panaikino, o jos s\xc5\xabnus Pavelas I 1798\xc2\xa0m. \xc5\xa1\xc4\xaf laipsn\xc4\xaf v\xc4\x97l atstat\xc4\x97._NEWLINE_1884\xc2\xa0m. vykusios reformos metu korneto laipsn\xc4\xaf pak\xc4\x97l\xc4\x97 \xc4\xaf XII klas\xc4\x99. Nors jie buvo toje pa\xc4\x8dioje klas\xc4\x97je kaip ir p\xc4\x97stinink\xc5\xb3 paporu\xc4\x8dikiai, d\xc4\x97v\xc4\x97jo tokius pa\xc4\x8dius antpe\xc4\x8dius, ta\xc4\x8diau buvo laikoma, kad kornetas yra \xc5\xbeemesnis laipsnis u\xc5\xbe paporu\xc4\x8dik\xc4\xaf._NEWLINE_Egzistavo iki 1917\xc2\xa0m., o Baltojoje Armijoje\xc2\xa0\xe2\x80\x93 ir ilgiau.'